钦定古今图书集成/明伦汇编/氏族典/第154卷 > 《廖用贤尚友录》 > 温序
## 钦定古今图书集成/明伦汇编/氏族典/第154卷 > 《廖用贤尚友录》 > 温序

按《后汉书温序传》：“序字次房，太原祁人也。仕州从事。
建武二年，骑都尉弓里戍将兵平定北州，到太原，历
访英俊。戍见序，奇之，上疏荐焉。于是征为侍御史，迁
武陵都尉，病免官。六年，拜谒者，迁护羌校尉。序行部
至襄武，为隗嚣别将苟宇所拘劫。序素有气力，大怒，
叱宇等。贼众争欲杀之，宇止之曰：‘此义士，死节，可赐
以剑’。”序受剑，衔须于口，顾左右曰：“既为贼所迫杀，无
令须污土。”遂伏剑而死。光武闻而怜之，除三子为郎
中。长子寿，服竟为邹平侯相。梦序告之曰：“久客思乡
里。”寿即弃官，上书乞骸骨归葬。帝许之，乃反旧茔焉。